Иҡтисад буйынса Хорватия Югославия Социалистик Федератив Республикаһының үҫешкән төбәге тип һаналған. Әгәр дөйөм алғанда, Югославия Социалистик Федератив Республикаһы буйынса 1979 йылда эшһеҙлек кимәле 15,52 % тәшкил итһә, Хорватияла иһә был күрһәткес 5,68 % ҡына булған. Шул уҡ йылда Хорватияла сабыйҙар үлеменең кимәле 1000 кешегә 19,2 кеше тәшкил иткән (дөйөм алғанда, Югославия Социалистик Федератив Республикаһында - 1000 кешегә 32,2 кеше) . Шуға күрә Хорватия етерлек кимәлдә үҫешмәгән төбәктәргә (Черногория, Косово, Македония һәм Босния) махсус федераль ярҙам фондына аҡса күсерергә тейеш ине. 1981-1985 йылдарҙа күсерелгән хорват аҡсаһы СФРЮ төбәктәре фондҡа күсергән средстволарҙың 25,5 %-н, ә 1986-1990 йылдарҙа - 23,3 %-н тәшкил иткән. Загреб был фондтан аҡса алмаған. Хорватия һәм Югославия Социалистик Федератив Республикаһының башҡа төбәктәренең үҫеш кимәлендә өҙөклөк артҡандан-арта барған. 1952 йылда артта ҡалған Босния һәм Герцеговинала йән башына эске тулайым продукт - 391 динар, ә Хорватияла 554 динар тәшкил итһә, 1971 йылда был күрһәткестәр 4622 һәм 8738 динар булған.